St. Ives (Cornwall)

St. Ives (kornisk: Porth Ia, betydning «Sankt Ias vik») er en kystby og verdslig sogn i Cornwall i England. Den ligger nord for Penzance og vest for Camborne ved kysten av Det keltiske havet. Den var tidligere avhengig av fiske, men er nå først og fremst et turistmål. Demografi I henhold til folketellingen i 2021 hadde byen en befolkning på 10 756, estimert til 10 764 for 2024. Historie Under bønnebokopprøret i 1549 var St. Ives åsted for et kjent overgrep. Den engelske Provost Marshall kom til byen, og inviterte borgermesteren, John Payne, til lunsj på et vertshus. På forhånd ba han borgermesteren om å sørge for at det ble reist en galge mens de spiste. Etter måltidet gikk de sammen til galgen, hvor borgermesteren ble hengt ettersom han var katolikk. Byen ble modernisert etter at jernbanen kom i 1877. Med jernbanen fulgte også den første turismen. Mange av bygningene i sentrum er reist i siste fjerdedel av 1800-tallet. I 1928 la kunstnerne Alfred Wallis, Ben Nicholson og Christopher Wood grunnlaget for en kunstnerkoloni som fortsatt finnes i St Ives. En avdeling av Tate Gallery åpnet i byen i 1993; Barbara Heptworths museum med en skulpturhage er underlagt galleriet. Navn Det korniske navnet på bukten, 'Porth Ia, betyr «Ias vik». Ia var en kvinnelig helgen i Cornwall, som det bla sagt var en irsk prinsesse, kalt Ia på irsk og Ive på engelsk, som kom seilende over havet på et forvokst løvblad en gang på 400- eller 500-tallet. Den historiske grunnlaget er svært svakt, og hennes helgenbiografi er preget av eventyrfortelling. Ikke desto mindre ble hun knyttet til særskilte geografiske steder, som byen St. Ives og som den bukten hvor hun skal ha ankret opp, St Ives Bay. Referanser Litteratur Paynter, William (1928): Old St Ives: the reminiscences of William Paynter; red. S. Winifred Paynter. St. Ives: James Lanham Eksterne lenker Offisielt nettsted (en) St Ives, Cornwall – kategori av bilder, video eller lyd på Commons (en) St Ives, Cornwall – galleri av bilder, video eller lyd på Commons St Ives i Open Directory Project St Ives' informasjonssenter